Hvis antisemitter ville bekæmpe dansk jødedom på effektiv vis, kunne de arbejde på at få indført et forbud mod rituel drengeomskæring. Det ville være et syngende sværdhug mod landets jøder, og mange af dem ville givetvis udvandre.

Faktisk er der i dag forskellige, der går ind for et forbud mod drengeomskæring, og de er blevet stadig flere og tydeligere i de seneste år. Ifølge en YouGov-undersøgelse vil hele 74 procent af danskerne have drengeomskæring kriminaliseret. Helt eller delvist.

Forbuddet skal dog ikke være rettet specifikt mod jøder, men mod enhver drengeomskæring, der ikke er medicinsk begrundet – i Danmark foretages de primært af jøder og muslimer. Langt størstedelen af dem, der ønsker et forbud i dag, hader da heller ikke jøder. De elsker blot børn og mener ikke, at voksne bør foretage en irreversibel afskæring af et barns velfungerende forhud. Det bør de selv tage stilling til, når de fylder 18 år.